་རླུང་གི་རླུང་༔ཚངས་པའི་རླུང་ནི་ནུབ་བྱང་མཚམས་གནས་ཏེ༔གཡོན་གྱི་ཕྱོགས་ནས་བརྒྱུད་དེ་གཏུམ་པ་དང་༔ཁྲོ་བ་ལ་སོགས་ལས་བྱེད་མེ་ཡི་རླུང་༔ལྷས་བྱིན་རླུང་ནི་གཡོན་གྱི་ཕྱོགས་བརྒྱུད་ནས༔རྐྱང་མར་འབྲེལ་ཞིང་གླལ་ཕྱ་ལ་སོགས་ཀྱི༔ལས་རྣམས་བྱེད་ཅེས་ཆུ་ཡིརླུང་ཡིན་ནོ༔ནོར་ལས་རྒྱལ་གྱི་རླུང་ནི་བྱང་ཤར་ཏེ༔ཤི་ནས་ཞག་གཅིག་རླུང་འཛིན་ས་རླུང་ངོ་༔ལ་ལར་རྒྱུ་བའི་རླུང་དང་རབ་རྒྱུའི་རླུང་༔མངོན་པར་རྒྱུ་དང་ཤིན་ཏུ་རྒྱུ་བའི་རླུང་༔ཡང་དག་རྒྱུ་བའི་རླུང་དང་རྣམ་པ་ལྔ༔གཟུགས་སྒྲ་དྲི་རོ་རེག་བྱའི་བདག་རྐྱེན་བྱེད༔དེ་སོགས་བྱེ་བྲག་རྣམ་གྲངས་མང་དུ་བཤད༔སྣ་རུ་རྒྱུ་བའི་རླུང་ནི་ལྟེ་བ་ཡི༔འཁོར་ལོ་ཡོངས་ཁྱབ་དྲུག་ཅུ་རྩ་བཞི་རྣམས༔ལྔ་ཚན་བཅུ་གཉིས་དག་ཏུ་གྱུར་ནས་ཀྱང་༔རོ་རྐྱང་བརྒྱུད་ནས་རྩ་གསུམ་འདུས་པའི་མདོར༔དབུ་མར་འབྲེལ་ནས་སྲོག་རླུང་ཆ་ཤས་བཅས༔གཡས་པར་ས་ཆུ་མེ་རླུང་ནམ་མཁའ་དང་༔གཡོན་པར་ནམ་མཁའ་རླུང་མེ་ཆུ་ས་ཡི༔རང་བཞིན་དག་ཏུ་རྒྱུ་བར་བྱེད་པའོ༔ ཞག་གཅིག་ལ་ནི་གཡས་གཡོན་བཅུ་གཉིས་འཕོ༔རེ་རེ་ལའང་དཀྱིལ་འཁོར་ལྔ་ལྔ་སྟེ༔དེ་ལྟར་འཕོ་བ་དྲུག་ཅུ་ཡོད་པ་ཡི༔སུམ་བརྒྱ་དྲུག་ཅུ་དཀྱིལ་འཁོར་གཅིག་ལ་ཡང་༔དབུགས་གྲངས་འགྱུ་བར་བྱེད་ཅིང་དེ་ཡི་ཆ༔བཅུ་གཅིག་བཅུ་བཞི་དབུ་མའི་རླུང་ཡིན་པས༔དེ་དག་ལ་ནི་ཡེ་ཤེས་རླུང་ཞེས་ཟེར༔དབུས་ཀྱི་སོ་གཉིས་ཕྱེད་བཅས་གཅིག་གི་ཆ༔དེ་དག་སྣ་བུག་གཡོན་དུ་ཟླ་བ་སྟེ༔གཡས་པ་ཉི་མ་བསྐྱེད་དང་བསྡུས་རིམ་པས༔ཡེ་ཤེས་རླུང་གི་ཕྱེད་ཕྱིར་འདོར་བྱེད་ཅིང་༔ནད་དུ་ཕྱེད་འཕོས་བཟང་ངན་མངོན་ཤེས་འཆར༔ཉིན་ཞག་ཕྲུགས་གཅིག་ལ་ནི་རྒྱུན་གྱི་རླུང་༔ཉི་ཁྲི་ཆིག་སྟོང་དྲུག་བརྒྱ་རྒྱུ་བ་སྟེ༔དྲུག་བརྒྱ་བདུན་ཅུ་རྩ་ལྔ་ཡེ་ཤེས་རླུང་༔དེ་ལྟར་རྒྱུ་ཞེས་ཟླ་གསང་ཐིག་ལེ་དང་༔གསང་མཛོད་རྣམས་དང་རིགས་གསུམ་མགོན་པོས་གསུངས༔འགྱུ་བ་དག་དང་བྱང་ཆུབ་སེམས་ཀྱི་རླུང་༔མ་དག་སྙིང་རྗེ་མེད་པ་ལས་ཀྱི་རླུང་༔རྩོལ་བ་བཟང་ངན་བསྐྱེད་པས་གྱེན་ཐུར་བསྐྱེད༔ཕྱི་ཡི་ཉི་ཟླ་གཟའ་སྐར་འཕོ་འཆུགས་དང་༔ནང་གི་རྩ་རླུང་ཁམས་ཀྱི་དར་རྒུད་རྣམས༔རྟེན་འབྲེལ་གཅིག་ཕྱིར་བརྡའ་དོན་སྤྲོད་པ་གཅེས༔ནང་དུ་གང་ཟིན་དེ་བཞིན་ཕྱི་རོལ་པ༔གཞན་ཞིག་གིས་ནི་ཟིན་པར་འགྱུར་པ་མིན༔མ་སྙོམས་གེགས་བྱེད་སྙོམས་ན་དེ་ལས་ལོག༔ གསུམ་པ་ཀུན་ཁྱབ་ཐིག་ལེའི་ཆགས་ཚུལ་ནི༔ཐབས་ཤེས་དཀར་དམར་དེ་ཡི་དངས་སྙིགས་གཉིས༔སྤྱི་བོར་དཀར་ཆ་ཧཾ་གི་རང་བཞིན་ཅན༔ལྟེ་བར་དམར་ཆ་ཨཱཿཐུང་རང་བཞིན་ཏེ༔དངས་མ་དབུ་མའི་ཆ་ལ་བརྟེན་ནས་ནི༔ལུས་ཅན་གང་དག་འཆི་བའི་དུས་བྱེད་ཚེ༔དཀར་པོ་ཐུར་ལྷུང་དམར་པོ་གྱེན་དུ་འཕོ༔ལ་ལར་རྣམ་ཤེས་རྟེན་བྱེད་སྔངས་པར་འགྱུར༔གོང་འོག་ཐིགས་པ་སྙིང་ལ་ཕོག་པའོ༔སྙིགས་མ་གཉིས་ཀྱི་ཤ་དང་རུས་སོགས་བསྐྱེད༔མངལ་དུ་གནས་ཚེ་མ་དང་རྩ་འབྲེལ་བསྐྱེད༔ཡར་འཕེལ་དངས་མ་མར་འགྲིབ་སྙིགས་མར་འགྱུར༔དངས་མཆིན་ཁྲག་ཏུ་གྱུར་ཏེ་རྩ་བརྒྱུད་ནས༔རིམ་བཞིན་ཁྲག་གི་དངས་མ་ཤར་གྱུར་ནས༔ཚིལ་དང་རུས་པ་རྐང་དང་བྱང་ཆུབ་སེམས༔ དེ་ཡི་དངས་མ་སྟོབས་དང་དངས་ཡིན་ཅིང་༔ཀུན་གྱི་དངས་མ་དོན་དམ་བྱང་ཆུབ་སེམས༔ཡེ་ཤེས་རླུང་དང་བཅས་ཏེ་སངས་རྒྱས་སོ༔སྙིགས་མ་སྙིགས་མར་གྱུར་པ་རིམ་བཞིན་དུ༔དྲི་ཆེན་དྲི་ཆུ་མཁྲིས་པ་ལྤགས་པ་དང་༔རྨེན་ཤུ་སོ་སེན་ལུས་ཀྱི་དྲི་མ་དང་༔མཆིལ་མ་སྣབ་སོགས་སྙིགས་མའི་སྙིགས་མ་སྟེ༔ཀུན་གྱི་སྙིགས་མ་མ་རིག་འཁྲུལ་པ་ཡིན༔ལས་ཀྱི་རླུང་བཅས་འཁོར་བའི་ཡང་མཐར་ལྷུང་༔གསང་མཛོད་ལ་སོགས་རྒྱུད་སྡེ་རྣམས་ནས་གསུང་༔ཕྱི་རོལ་ཉི་ཤུ་རྩ་བཞིའི་གནས་དང་ནི༔རྗེས་མཐུན་དེ་བཞིན་ནང་དུའང་ཉི་ཤུ་བཞི༔ཉི་ཤུ་རྩ་བཞིའི་ཁམས་རྣམས་འབབ་ནས་ནི༔ སོ་སོར་བསྐྱེད་པ་ལ་སོགས་མང་གསུངས་ལ༔མགོ་ནི་པུ་མི་ར་སྟེ་སོ་སེན་འབབ༔ སྤྱི་གཙུག་ཛ་ལེན་དྷ་ར་སྐྲ་སྤུ་འབབ༔ཨུ་རྒྱན་རྣ་རྩ་གཡས་པར་རུས་ལྤགས་འབབ༔ ལྟག་པར་ཨ་རྦུ་ཏ་ནི་ཤ་བསྐྱེད་འབབ༔ཀོ་ཊ་ཝ་རི་རྣ་གཡོན་རྒྱུས་པ་འབབ༔སྨིན་དབུས་ར་མེ་ཤྭ་རར་རུས་པ་འབབ༔མིག་ནི་དྷེ་ཝི་ཀོ་ཊར་མཆིན་ཕྱེད་འབབ༔མ་ལ་ཡ་ནི་དཔུང་གཉིས་སྙིང་འབབ་རྩ༔མཆན་ཁུང་ཀ་མ་རུ་ནི་མིག་ཕྱེད་འབབ༔ནུ་མ་གཉིས་ནི་ཨོ་ཊི་མཁྲིས་འབབ་རྩ༔ལྟེ་བར་ཊི་ཤ་ཀུ་ནིར་གློ་འབབ་རྩ༔སྣ་རྩེ་ཀོ་སར་རྒྱུ་འཕྲེང་འབབ་རྩ་གནས༔ཁ་ནི་ཀ་ལིང་ཀ་ཏེ་གཉེར་མ་འབབ༔མགྲིན་རྩ་ལམ་པ་ཀ་རུ་ལྟོ་བ་འབབ༔སྙིང་རྩ་ཀན་ཙིར་བཤང་བའི་བསྐྱེད་པ་འབབ༔འདོམ་པར་ཧི་མ་ལ་ཡར་མཚོགས་མཚམས་འབབ༔མཚན་རྩ་པྲེ་ཏ་པུ་རིར་བད་ཀན་འབབ༔གཡོན་
ཕྱོགས་རྐྱང་མ་ལས་གྱེས་པའི་རྩ་འདི་རྣམས་སུ་ལྟོ་བ་བསྐྱེད་པ་ལ་སོགས་པའི་ཁམས་འབབ་པའོ། །

བཤང་ལམ་གྷྲི་ཧ་དེ་ཝར་རྣག་རྒྱུན་བསྐྱེད༔བརླ་གཉིས་སཽ་རཥྚར་ཁྲག་འབབ་རྩ༔བྱིན་པ་གསེར་གླིང་རྡུལ་འབབ་བསྐྱེད་པའི་རྩ༔རྐང་སོར་ན་ག་ར་ཙར་ཚིལ་ཕྱེད་འབབ༔རྐང་བོལ་སིནྡྷུར་མཆིལ་མ་འབབ་པའི་རྩ༔མཐེ་བོང་མ་རུ་དྷེ་ཤར་མཆིལ་མ་འབབ༔པུས་མོ་ཀུ་ལུན་ཏ་ཏེ་སྣ་ཆུ་ གཡས་ཕྱོགས་རོ་མ་ལས་གྱེས་པའི་རྩ་སྟེ་རྣ་ཆུ་བསྐྱེད་པ་ལ་སོགས་
པའི་ཁམས་འབབ་པའོ། ། འབབ༔དེ་ལས་གཞན་ཡང་ལུས་ཀྱི་སྙིང་དབུས་སུ༔ཡན་ལག་རླུང་རྒྱུས་རྩ་ལྔ་ཡང་དག་གནས༔རོ་མ་རྐྱང་མ་དྷུ་ཏིའི་བྱེད་ལས་ཀྱང་༔གྱེན་ཐུར་རྩེ་མོ་གསུམ་གསུམ་དབུ་མ་ནས༔སྒྲ་གཅན་གཡས་གཡོན་ཉི་མ་ཟླ་བ་གནས༔དེ་བཞིན་ཆུ་དང་མེ་དང་ནམ་མཁའི་རླུང་༔རྩ་གསུམ་མར་སྣ་གཤང་ལྕི་ཁུ་བ་སྟེ༔ཐུར་དུ་དངས་དང་སྙིགས་མ་འབབ་པ་ཡིན༔རྩ་གསུམ་གཡས་ཀྱི་འདུས་སར་གྱེན་རླུང་རྒྱུ༔རྣམ་པ་མང་པོར་གྲགས་པའི་རྣམ་གྲངས་དང་༔བདག་དོན་རྟོགས་པའི་གསལ་སྒོ་ཕྱེས་ནས་ནི༔རྟེན་དང་བརྟེན་པའི་གནས་ལུགས་ཤེས་བྱའི་ཕྱིར༔དོན་བསྡུས་དེ་ནས་ཡང་དག་བཤད་བྱ་བ༔དོན་དམ་ཡེ་ཤེས་ཐིག་ལེའི་དེ་ཉིད་གང་༔མངོན་དུ་བྱ་ཕྱིར་ཁྱིམ་རྣམས་འཆིང་བའི་གནད༔ཁྱིམ་རྣམས་བཅིངས་པས་བདག་པོ་བཙོན་དུ་ཟིན༔ནོར་བདག་བཙོན་དུ་ཟིན་པས་ནོར་རྣམས་ནི༔བཅུ་དྲུག་གཅིག་ཏུ་དྲིལ་ནས་དབང་དུ་འགྱུར༔དབང་གྱུར་བདེ་སྟོང་ཡེ་ཤེས་གཞི་ཐོག་ཕེབས༔གཞི་ལམ་འབྲས་བུ་དབྱེར་མེད་ལྷུན་གྱིས་རྫོགས༔ཁྱིམ་འཆིང་ཆོས་བདུན་མན་ངག་གནད་དུ་ཆེ༔ནོར་བདག་བཙོན་འཛིན་བུམ་ལྟོའི་སྦྱོར་བ་གཅེས༔ནོར་རྣམས་དབང་བྱེད་ཐུར་སེལ་བགག་པ་དང་༔གཡོ་མེད་བསྲེ་བའི་མན་ངག་རབ་ཏུ་ཟབ༔ཀུན་ལ་ནམ་མཁའ་ཟས་སུ་ཟ་བར་བྱེད༔ནམ་མཁའི་ཟས་ཟོས་སྟོབས་ཀྱི་ཡང་རྩེ་སྟེ༔དེ་བས་ལྷག་པའི་དགུང་ལ་ བཤུལ་མི་མངའ༔ཁྲག་འཐུང་རྒྱལ་པོ་དབང་ཆེན་ཧེ་རུ་ཀ༔དབྱིངས་སུ་འཁྱིལ་བས་མཆོག་གསུམ་མངོན་དུ་གྱུར༔སུམ་ཅུ་རྩ་གཉིས་མཚན་བཟང་བརྒྱད་ཅུས་སྤྲས༔ཇི་ལྟ་ཇི་སྙེད་རྣམ་གཉིས་ཡོངས་སུ་རྫོགས༔བརྒྱད་ཁྲི་བཞི་སྟོང་དགོངས་པ་བསྡུར་བའི་དོན༔ཉེ་ལམ་གསེབ་མདའ་འཁྲུལ་འཁོར་འཆིང་བའི་གནད༔ཉེས་ཅན་ཨར་ལ་གཏད་པའི་ཞགས་པ་སྟེ༔བཅུད་ཀྱི་དུམ་བུ་འཕྲུལ་གྱི་ཨ་ལོང་ཡིན༔འདི་འདྲའི་འགག་དོན་ཡི་གེར་མ་བསྒྲིགས་པས༔འཇིག་རྟེན་སྟོང་ཁམས་བསྐོར་ཡང་རྙེད་རེ་ཀན༔སྐལ་ལྡན་ལས་ཅན་ཐུགས་ཀྱི་སྲས་དང་སྤྲོད༔སྐལ་མེད་ཚོགས་མ་བསགས་དང་འཕྲད་མེད་སྲིད༔གལ་ཏེ་འཕྲད་ཀྱང་སྙིང་ཚལ་གས་པར་འགྱུར༔ཚེ་གཅིག་རྣམ་མཁྱེན་སྒྲུབ་པའི་རྣལ་འབྱོར་པ༔ནམ་མཁའ་ལྟ་བུའི་བློ་ཅན་སྙིང་སྟོབས་ཅན༔མ་སྲིང་མཁའ་འགྲོ་འདུ་བའི་དམ་ཚིག་ཅན༔དད་པའི་ཤུགས་ཅན་བླ་མ་དབང་སྡུད་མཁན༔དྲིན་ཆེན་འཁོར་བ་སྤངས་པའི་ཁྲེལ་མེད་པོ༔ལོག་རྟོག་གཉིས་འཛིན་གསོད་པའི་སྡིག་པོ་ཆེ༔རྣམ་གཡེང་སད་ལ་བསྐུར་བའི་ཅོལ་ཆུང་པོ༔ང་བདག་འགོང་པོ་བསྒྱིལ་བའི་སྟོབས་ཤུགས་ཅན༔འདུ་འཛི་ཟས་ནོར་སྟོར་བའི་མགོ་སྟོང་པོ༔དེ་འདྲའི་མི་ངན་རྣམས་དང་འདི་འཕྲད་ནས༔ འདི་ཡི་སྲོག་ཆོད་ཤ་ཟོས་ཁྲག་ལ་འཐུང་༔བཅུད་འཕྲོག་ཉིད་རང་དོམས་ཤིང་ཚིལ་ནས་ཀྱང་༔རང་གིས་རང་མཐོང་རང་ས་ཟིན་པར་ཤོག༔སྔགས་འཆང་རིག་འཛིན་པདྨ་བདག་འདྲ་ཡིས༔རྒྱ་གར་ཤར་ནུབ་ལ་སོགས་སྟོང་ཁམས་ཉུལ༔བླ་མ་མཁས་གྲུབ་མང་པོའི་དྲུང་དུ་གཏུག༔རྒྱལ་བའི་གསུང་སྒྲོས་ཡོངས་ཀྱི་སྒྲོ་འདོགས་བཅད༔ གནས་དང་ཡུལ་དང་དུར་ཁྲོད་ཐམས་ཅད་ཉུལ༔འཇིག་རྟེན་འདས་དང་མ་འདས་ལ་སོགས་པའི༔མ་མོ་མཁའ་འགྲོ་ཤུགས་འགྲོ་དབང་དུ་བསྡུས༔དམ་ལ་བཏགས་ནས་སྲོག་གི་སྙིང་པོ་བླངས༔རྩེ་གཅིག་ཕུར་ཚུགས་བསྒྲུབ་ལ་ནན་ཏན་བསྐྱེད༔མཆོག་དང་ཐུན་མོང་ལ་སོགས་དངོས་གྲུབ་བརྙེས༔ཁྱད་པར་ཡང་ཟབ་ཆགས་ལམ་ཉམས་སུ་བླང་༔ཕྱི་ནང་སྣང་སྲིད་ཐམས་ཅད་གཏན་ལ་ཕབ༔གང་འབྲེལ་བདེ་སྟོང་སྨིན་གྲོལ་ལམ་ལ་བཀོད༔རྒྱ་གར་ཟངས་གླིང་ཨུ་རྒྱན་བལ་ཡུལ་སོགས༔འཛམ་གླིང་རྒྱལ་ཁམས་མ་ལུས་ཐེབ་ཀྱིས་མནན༔བསྟན་པའི་སྒྲོན་མེ་སྦར་ཞིང་རྒྱལ་མཚན་བཙུག༔ཐ་མ་སྨོན་ལམ་དབང་གིས་བོད་དུ་མཆིས༔ཆོས་རྒྱལ་ཡབ་སྲས་ལ་སོགས་རྗེ་འབངས་རྣམས༔དགོངས་པ་བསྒྲུབ་ཕྱིར་ལྟ་སྒོམ་སྤྱོད་པ་སྐྱོང་༔ས་གཞི་བྱིན་བརླབས་སྣང་སྲིད་ལྷ་འདྲེ་བཏུལ༔བསྐྱེད་རྫོགས་ཟབ་མོའི་སྒྲུབ་སྡེ་དཔག་མེད་བསྒྱུར༔ལོ་ཙཱས་སླད་མེད་རང་འགྱུར་བཀའ་དཔེ་བཞག༔ཁྱད་པར་སྙིགས་དུས་འགྲོ་ལ་ཕན་དོན་དུ༔ཟབ་ཆོས་རི་བྲག་རིན་ཆེན་གཏེར་གྱིས་བཀང་༔སྤྲུལ་དང་ཡང་སྤྲུལ་ལ་སོགས་བྱིན་བརླབས་པའི༔རྣལ་འབྱོར་གདུལ་བྱ་སྐྱོང་བར་སྨོན་ལམ་བཏབ༔ང་སྤྲུལ་གང་འཕྲད་ངན་སོང་སྐྱེ་སྒོ་ཆོད༔བདག་འདྲའི་བཅུད་ཕུར་དགོངས་པ་འདུས་པ་འདི༔ བསྐྱེད་དང་རྫོགས་དང་ཟུང་འཇུག་ཁ་ཚར་བཅས༔དེང་སང་ཡབ་སྲས་མ་འོངས་རྗེས་འཇུག་དོན༔བཀའ་རྟགས་གླེགས་བམ་ཟབ་རྒྱ་གཏེར་དུ་བསྐུངས༔རྟ་ནག་འཁོར་དང་བཅས་ལ་གཉེར་དུ་གཏད༔དུས་ཚིགས་འཕྲད་པར་གྱུར་གྱིས་ཐུགས་ལ་འཆོངས༔འདི་ནི་ཀུན་གྱི་ཡང་སྙིང་ཆོས་ཡིན་པས༔ཌཱཀྐིའི་འཁུ་ལྡོག་བདུད་ཀྱི་ཆོ་འཕྲུལ་དང་༔བར་ཆད་འཇུག་སྒོ་བསམ་གྱིས་མི་ཁྱབ་པས༔འདི་བསྒྲུབ་འདི་འཆང་འདི་ཀློག་འདི་བྲི་བ༔འདི་ལ་གཡར་དམ་བྱེད་དང་སྤེལ་བའི་ཚེ༔དངོས་དང་ཉམས་སྣང་རྨི་ལམ་ལ་སོགས་པར༔སྤྲུལ་དང་ཡང་སྤྲུལ་དེར་སྤྲུལ་འབྱུང་བ་ནི༔མི་དང་མི་མིན་དགྲ་དང་གཉེན་གྱི་ཚུལ༔ཐེ་ཚོམ་འཁུ་འཕྲིག་ཡ་ང་སློང་བ་དང་༔སྙན་དང་མི་སྙན་འཆོལ་བར་སྒྲོགས་པ་དང་༔ནད་དང་སྡུག་བསྔལ་རྐྱེན་གྱོད་རྒོད་པ་དང་༔མཐུན་རྐྱེན་མི་འཛོམ་བཀྲེན་ཞིང་ཕོངས་པ་དང་༔ཉོན་མོངས་འཁྲུག་ཅིང་གཟེ་རེ་མང་བ་དང་༔དགྲ་དང་ཆོམ་རྐུན་ཁ་སྨྲ་གླེང་གཞི་དང་༔འདོད་ཡོན་བསླུ་བྲིད་དགའ་བྲོད་རྣམ་གཡེང་དང་༔ཉམས་ལེན་ཕྱིས་བཤོལ་རིག་གནས་ཁ་འབྱམས་དང་༔ལེ་ལོ་བཏང་སྙོམས་འཚེར་བག་སྒྱིད་ལུག་དང་༔དཔའ་ཞུམ་བརྩོན་འགྲུས་ལོག་མིན་འཕྱོ་བ་དང་༔བློ་ཐག་མ་ཆོད་ཐེ་ཚོམ་ཡིད་གཉིས་ཏེ༔འདི་ལ་མི་འཇུག་བདུད་ཀྱི་ལུང་བསྟན་སོགས༔གེགས་ཀྱི་རྣམ་པ་བསམ་གྱིས་མི་ཁྱབ་པ༔གང་ཡང་བར་ཆད་ཡིན་པར་ཤེས་པར་གྱིས༔གཉེན་པོ་ཡེངས་མེད་བརྩོན་འགྲུས་སྒོ་ལྕགས་བསྡམ༔སྙིགས་མའི་དུས་དེར་འགྲོ་བའི་བསོད་ནམས་འབྲི༔བསྟན་པའི་དགྲ་དར་བདུད་ཀྱི་ཆོ་འཕྲུལ་རྒོད༔ལོང་མིན་སྤྱོད་པ་ཚུལ་འཆོས་བསླུ་བ་མཁན༔གསར་ཆོས་ལུང་དང་འགལ་བའི་རིག་བྱེད་པ༔ལྟ་སྒོམ་སྤྱོད་པ་ལོག་པར་སྐྱོང་བྱེད་ཅིང་༔ཆོས་ལ་དཔག་ཚོལ་གཏེར་ལ་ཁ་གཡར་ནས༔བསྟན་པ་ཐལ་བ་བཞིན་དུ་བརླག་བྱེད་པའི༔འདྲ་མིན་བསྟན་པའི་ཆོམ་རྐུན་མང་པོ་འབྱུང་༔འདི་ལ་གཟོབ་གཅིག་ཕྱི་རབས་སྙིང་སྲས་རྣམས༔ཟབ་ལམ་པྲ་ཁྲིད་ཉམས་སུ་ལེན་ནོ་ཞེས༔དབང་བཞི་བདེ་སྟོང་རབ་འབྱམས་བསྐུར་རོ་ཞེས༔སྡོམ་པ་གསུམ་འགལ་ཆོས་ལུགས་སྐྱོང་བྱེད་ཅིང་༔ཤ་ཆང་བུད་མེད་སྡིག་ལ་བག་མེད་སྤྱོད༔དེ་རྗེས་འབྲང་རྣམས་བདུད་ཀྱི་ཕོ་ཉས་བསླུས༔ ཚེ་འདིར་ཁྲེལ་མེད་ཕྱི་མ་དམ་ཚིག་མེད༔ཐ་མ་ངན་སོང་མནར་མེད་སྡུག་བསྔལ་སྨིན༔དེ་ཕྱིར་མ་འབྲངས་རིམ་དགུའི་གཞུང་དང་བསྟུན༔ཚིག་མཐའ་ཆོད་ལ་དོན་མཐའ་སྙིང་གིས་ལོངས༔ཉམས་ལེན་ཕུར་ཚུགས་ཆོས་མཐུན་གྲོགས་དང་འགྲོགས༔ དབེན་པའི་གནས་འགྲིམ་ཚེ་འདི་བློ་ཡིས་ཐོངས༔སྣང་སྲིད་སྒྱུ་མ་རྨི་ལམ་བཞིན་དུ་སྤྱོད༔ནམ་བཞག་གཏན་གྱི་འདུན་སྟང་ཚེ་འདིར་ཆོད༔དེ་ལྟར་ཐ་ཚིག་འདི་འཕྲད་སེམས་ལ་འཆོངས༔ས་མ་ཡཱ༔དྷ་ཐིམ༔བསྐྱེད་རྫོགས་ཟུང་འཇུག་གི་མན་ངག་ལམ་འབྲས་བུ་དང་བཅས་པའི་ཆོས་ལས༔ཟབ་དོན་གནད་ཀྱི་རྒྱབ་ཡིག་རྣམ་གསུམ་སྙིང་གི་ཐུར་མ་འཕྲུལ་གྱི་ཞགས་པ་གསལ་བའི་གབ་རྩེ་ཞེས་བྱ་བ༔དེང་སང་མངའ་བདག་ཡབ་སྲས་དང་༔མ་འོངས་རྗེས་འཇུག་རྣམས་ཀྱི་དོན་དུ༔ཨུ་རྒྱན་གྱི་རིག་འཛིན་ཆེན་པོ་པདྨ་འབྱུང་གནས་ཀྱིས་མཛད་པ་ལས༔བདག་འདྲ་བློ་དམན་ཡེ་ཤེས་མཚོ་རྒྱལ་གྱིས་ཟིན་རིས་སུ་བཏབ་ནས༔གསང་བ་བྲག་གི་ཡོངས་རྫོངས་སུ་སྦས་ཤིང་༔བཀའ་རྟགས་ཀྱི་ཕྱག་རྒྱ་རིམ་པ་བདུན་གྱིས༔བཏབ་ནས་བཞག་པའོ༔ཕྱི་རབས་ཨུ་རྒྱན་བན་ཆུང་གསུང་གི་སྲས་དང་འཕྲད་པར་ཤོག༔རྟ་ནག་དྲེགས་པ་སྡེ་བརྒྱད་ཚོགས་ཀྱིས་བཀའ་འདིའི་བྱ་ར་མཛོད༔གཏེར་རྐུན་དམ་ཉམས་ཐེ་ཚོམ་ལོག་ལྟ་ཅན་གྱི་དབང་པོ་སྣུབས༔ས་མ་ཡཱ༔རྒྱ་རྒྱ་རྒྱ༔སྦས་རྒྱ༔གཏད་རྒྱ༔གཏེར་རྒྱ༔ཨྠིྀཿགྷུ་ཧྱ༔སྤྲུལ་སྐུ་གར་གྱི་དབང་ཕྱུག་ཡེ་ཤེས་རོལ་པ་རྩལ་གྱིས་ཨུ་རྒྱན་ཡབ་ཡུམ་སྒྲུབ་གནས་པུ་རི་ཕུག་མོ་ཆེ་ནས། གསང་གཏེར་དུ་ཞལ་ཕྱེས་ནས། གླེགས་བམ་ལ་ཕབ་པའོ། །  དགུང་ལོ་ཉི་ཤུ་རྩ་ལྔའི་དུས། དགོངས་གཏེར་དུ་ཤིང་ཕོ་འབྲུག་གི་ལོ་སྟོན་ཟླ་ར་བའི་ཉི་ཤུ་སྔ་དྲོ་དང་པོ་སྐར་མ་རྒྱལ་དང་གཟའ་ཉི་མ་འཛོམ་པའི་དུས་སུ་གདན་དྲངས་པའོ། ། ཕྱོགས་དུས་གནས་སྐབས་ཐམས་ཅད་དུ་དར་ཞིང་རྒྱས་ལ་ཡུན་རིང་དུ་གནས་པར་གྱུར་ཅིགཤུ་བྷཾ།